આદિવાસીઓનું શોષણ થતું હોય અને નજીવી કિંમત આપીને તેમની પાસેથી મોંઘા મૂલની વસ્તુઓ પડાવી લેવામાં આવતી હોય ત્યાં સુધી નકસલવાદીને ખતમ કરી શકાશે નહીં તે સમજદાર લોકો અને સરકારી અમલદારો પણ સમજે છે. નકસલવાદીઓએ અપનાવેલા માર્ગ અને સાધનો સારાં નથી. સરકાર નબળી પડે છે, દેશની સુરક્ષા જોખમમાં આવી પડે છે, ઔદ્યોગિક વિકાસ રૂંધાઈ જાય છે અને પછાત વિસ્તારો પછાત જ રહી જાય છે. આ બધી ટીકા સાચી છે, પણ નકસલવાદનું આદર્શ ધ્યેય નિર્બળનું રક્ષણ કરવાનું પવિત્ર કાર્ય છે અને તેના કારણે અનેક શિક્ષિત લોકો પણ તેમનો બચાવ કરે છે. નકસલવાદીઓએ આદિવાસીઓને સંગઠિત કર્યા છે. તેમને હથિયારો વાપરવાની તાલીમ આપી છે અને સરકારના લશ્કર અને પોલીસ સામે લડવા માટેનું વ્યવસ્થિત દળ પણ ઊભું કર્યું છે.